Tornait a lei chest articul, saltât fûr ai 8 di Març di chest an. Di un ciert pont di viste al somee jessi passât un secul, cun dut che chei fats e chês cjoltis di posizion a meretin simpri jessi tignudis in cont.
Di chê altre bande, lis declarazions dadis fûr dal president de Provincie un pôcs di dîs indaûr in cont de simpri plui fantomatiche Agjenzie europeane des lenghis minoritariis a rindin chest toc ancjemò atuâl, no dome tant che un “promemoria”.
BALOTIS E VERETÂTS. LA AGJENZIE CHE NO ESIST E CUI CHE I FÂS CUINTRI A DIRITS E AUTONOMIE
Fantasimis, macroca**dis e straçariis
Ogni ete e à lis sôs fantasimis. Tal 1848 Karl Marx e Friedrich Engels a scrivevin che ator pe Europe al zirave il spirt dal comunisim. Di sù par jù cinc agns incà in Friûl, almancul intes peraulis di un pôcs di lôr, e zire la fantasime de cussì clamade Agjenzie europeane pes lenghis minoritariis. Autôrs di cheste liende metropolitane furlane a son un trop di politics dal centridrete, atîfs a nivel regjonâl e no dome, che le tirin fûr ogni volte par jemplâsi chê bocje che par solit e je vueide di peraulis di sest in cont di Europe, Friûl, lenghis e dirits linguistics.
Il prin al jere stât Franco Frattini, intant de campagne eletorâl pes politichis tal 2008. L’ultin de serie, che e cjape dentri sei chei dal Pdl che i verts padans, al è il candidât sindic di Udin di chê coalizion, che pôcs dîs indaûr al à fat indenant la propueste di meti la fantomatiche Agjenzie a Udin, te ex sede de Bancje di Italie, intant che pal assessôr regjonâl De Anna chê stesse Agjenzie e varès di vignî logade a Passarian, in Vile Manin, cuntune sede ancje in Slovenie.
Silvana Schiavi Fachin, che tant che esperte di plurilinguisim e professore universitarie di inglês e di didatiche des lenghis, e cognòs avonde la Europe, lis istituzions europeanis e la lôr azion in cont di diversitât linguistiche, tutele des minorancis, culture e istruzion, e à fat zirâ une note, in rêt e pe stampe. Di chê al salte fûr che, di ce che i à fat savê Belèn Bernaldo de Quirós, de Unitât pal multilinguisim de Comission europeane, no esist e no esistarà nissune Agjenzie de UE pes lenghis, ni in Friûl ni inaltrò, e che la candidature fate indenant di pueste tal 2005 no jere stade cjapade in considerazion, stant che tal Stât talian a son za altris dôs agjenziis europeanis.
Par fâ i “ghostbusters” i voleve dade une voglade a Bruxelles, cun dut che al è za avonde clâr cetant che a son lontans de Europe e dal Friûl de diversitât linguistiche e culturâl i nestris (?) sorestants logâts a Triest (e no dome). Al baste pensâ a ce che al è saltât fûr des conferencis regjonâls su furlans e slovens, des previsions des finanziariis regjonâls dai ultins agns e de mancjance sostanziâl di une politiche linguistiche serie. Dut chest al cjate une sô rapresentazion tes declarazions fatis di Tondo la setemane stade a Radio Tri(e)ste, là che il “governatore” al vût dit che la tutele de lenghe furlane e je une «ca**de» e une straçarie, palesant la sô mancjance di rispiet, ancjemò prin che pai furlans e pal furlan, pe Costituzion, pal Statût regjonâl, pe normative di tutele, pai dirits linguistics, par principis democratics di puartade universâl.
A proposit di ca**dis e straçariis, ve ca dôs domandis. Ce fasevial il president de Regjon autonome Friûl-VJ a Sirmione ai 16 di Fevrâr? Cui aial fat il pat cun Tremonti che al oblee la nestre Regjon – ven a dî ducj noaltris – a dâi al guvier talian 370 milions ad an in cambi di nuie?
EURO FURLAN
eurofurlan@gmail.com
08/03/2013
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk